
Липса на диалог с местните институции ще изсипе боклука на 12 общини в дворовете на хората в село Ракитница
                                                                                                                             Стара Загора, 12 май 2015 г. 
Уважаеми журналисти, 
Днес 12 май 2015 г., вторник, от 16 ч. група граждани ще внесе в Община Стара Загора писмо-покана до кмета на Общината за среща с жителите на село Ракитница във връзка с изграждането на депо край селото. В писмото настояват г-н Живко Тодоров  да отговори на въпроси на граждани на 26 май 2015 г., вторник, от 18 часа в залата на Кметство Ракитница.  Организатори са Инициативен Комитет против изграждането на депо за отпадъци край с. Ракитница и Гражданска инициатива „Ракитница - Арнаутито“. 
Към поканата ще е приложено копие от  Отворено писмо и  Декларация срещу изграждането на Регионален център за управление на отпадъците в  землището на с. Ракитница до Министър – председателя на Република България с над 400 подписа. 
Цвета Христова – Богданова, от Гражданска инициатива „Ракитница - Арнаутито“ , споделя:       „Считаме, че гражданските ни права са драстично нарушени от Община Стара Загора и категорично възразяваме срещу подобен тип отношение. Надлежно поискахме от Кмета достъп до обществена информация относно проекта. Информация не ни беше предоставена. От самото начало на процеса мнението на местните хора не беше чуто и зачетено, липсва какъвто и да е диалог между общинските власти и местната общност. „
Експерти от екологично сдружение „За Земята“ и Коалиция „За да остане природа в България“ също многократно са подавали заявление по Закона за достъп до обществена информация, без да получат исканата информация.
Гражданите възнамеряват да сезират Европейските институции относно похарчването на  52 милиона лева за проект, който среща силен обществен отпор от местните хора и потенциално застрашава защитена зона р. Сазлийка, обект от европейската мрежа Натура 2000.
Припомняме, че според Инициативния комитет против изграждането на депото край                  с. Ракитница този проект нарушава драстично закона и застрашава здравето, природата и поминъка на местните хора. Основните проблеми са: 
· Близкото отстояние от селото (на около 850 м по права линия);
· На 150 м от най-близките овощни насаждения, които са основният поминък на местните хора;
· Наклонът на хълма, на който се строи депото, е към селото и това, съчетано с плитките подпочвени води, създава опасност от замърсяване на водите от кладенците, които хората използват за пиене и поливане на градините си;
· За съоръженията на депото ще се ползват водите от водоизточника на селото, а водата и в момента не е с достатъчен дебит;
· Посоката на ветровете е преобладаващо изток – запад, т.е. от депото към селото, което освен замърсяване на въздуха, ще носи и силните и неприятни миризми към къщите;
· Отпадните от депото води ще се заустват в река Сазлийка, която е обект на Натура 2000 и това създава опасност да се увреди местообитанията, предмет на защитената зона;
· Шумовото и праховото замърсяване също ще достигне високи нива, предвид преминаването на тежкотоварни камиони за сметоизвозване;
· За построяването на депото е отсечена  250 дка гора, което създава потенциална възможност за наводнения и свлачища.
Местните жители смятат, че вместо изграждане на регионално депо край селото, трябва да се вземат мерки за подобряване управлението на отпадъците в общината с няколко конкретни предложения:
· Подобряване на системата за разделно събиране на битови отпадъци в град Стара Загора и въвеждане на такава в целия район;
· Въвеждане на общинско компостиране след като биологичните битови и общински отпадъци са събрани отделно. Чистият компост ще може да бъде използван в земеделието за наторяване;
· Въвеждане в селата на отделни контейнери за отпадъци пред всяка къща – по този начин всяко домакинство ще бъде отговорно за количеството, което изхвърля;
· Постепенно въвеждане на депозитна система за опаковки и бутилки в град Стара Загора и района.
За повече информация относно казуса и развитието му през годините може да се запознаете със следните материали:
http://www.bluelink.net/smradliva-prikazka-bez-kraj-sagata-sas-starozagorskite-otpadatsi-ochakva-sadebna-razvrazka.html
http://forthenature.org/news/3232

За контакти:
Любомира Райкова, Гражданска инициатива „Ракитница - Арнаутито“ –тел.  0988 365 473
Цвета Христова – Богданова, Гражданска инициатива „Ракитница - Арнаутито“  - тел.  0988958736
Генчо Иванов, Инициативен Комитет  против изграждането на депо за отпадъци край с. Ракитница – тел.0886 506 913
За връзка с Коалиция „За да остане природа в България“:
Надежда Максимова – тел. 0896 798 832

